b"\n_START_ARTICLE_\nPierre Victor Auger\n_START_SECTION_\n\xc5\xbdivljenje in delo\n_START_PARAGRAPH_\nLeta 1919 je za\xc4\x8del \xc5\xa1tudirati biologijo na \xc3\x89cole Normale Sup\xc3\xa9rieure. Doktoriral je iz fizike (fotoelektri\xc4\x8dni pojav) leta 1926 na \xc3\x89cole Normale Sup\xc3\xa9rieure pod Perrinovim mentorstvom. Leta 1937 je postal profesor na Univerzi v Parizu. Med letoma 1941 in 1945 je delal v ZDA, Kanadi in Zdru\xc5\xbeenem kraljestvu._NEWLINE_Leta 1925 je pri prou\xc4\x8devanju Wilsonove megli\xc4\x8dne celice odkril Augerov pojav, v katerem vzbujeni atom pri prehodu v ni\xc5\xbeje energetsko stanje odda elektron. Pojav je pred njim leta 1923 odkrila Lise Meitner. V letu 1938 je natan\xc4\x8dno raziskal 'zra\xc4\x8dne pljuske', kaskado delcev, ki so jih ustvarili kozmi\xc4\x8dni \xc5\xbearki pri vstopu v ozra\xc4\x8dje. Danes jih imenujejo Augerovi pljuski. Ocenil je da mora biti energija prihajajo\xc4\x8dega delca, ki tvori zra\xc4\x8dne pljuske, vsaj 10\xc2\xb9\xe2\x81\xb5 elektronvoltov (eV) = 10\xe2\x81\xb6 delcev od 10\xe2\x81\xb8 eV (kriti\xc4\x8dna energija v zraku) in za faktor deset ve\xc4\x8dja od energijske izgube pri prehodu skozi ozra\xc4\x8dje_NEWLINE_Bil je predstojnik stolice za teoreti\xc4\x8dno fiziko in nebesno mehaniko Fakultete za znanost v Parizu._NEWLINE_Izdal je tudi pesni\xc5\xa1ka dela."